KOMMISSIONENS UDTALELSE i henhold til EF-traktatens artikel 251, stk. 2, litra c) om Europa-Parlamentets ændringsforslag til Rådets fælles holdning vedrørende forslag til EUROPA-PARLAMENTETS OG RÅDETS AFGØRELSE OM FÆLLESSKABETS TILSKYNDELSESFORANSTALTNINGER PÅ BESKÆFTIGELSESOMRÅDET [OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2]

2000/0195 (COD)

KOMMISSIONENS UDTALELSE i henhold til EF-traktatens artikel 251, stk. 2, litra c) om Europa-Parlamentets ændringsforslag til Rådets fælles holdning vedrørende forslag til EUROPA-PARLAMENTETS OG RÅDETS AFGØRELSE OM FÆLLESSKABETS TILSKYNDELSESFORANSTALTNINGER PÅ BESKÆFTIGELSESOMRÅDET

1. Baggrund

Kommissionen sendte den 20. juli 2000 ovennævnte forslag til direktiv med hjemmel i traktatens artikel 129 til Europa-Parlamentet og Rådet.

Det Regionsudvalg afgav udtalelse den 13 december 2000.

Det Økonomiske og Sociale Udvalg afgav udtalelse den 28. februar 2001.

Europa-Parlamentet vedtog en udtalelse ved førstebehandlingen den 14. februar 2001.

Kommissionen godkendte 12 ændringsforslag fremsat af Parlamentet og fremlagde et ændret forslag den 27. februar 2001.

Rådet vedtog enstemmigt sin fælles holdning den 25. juni 2001. Kommissionen fastholdt sit forslag med hensyn til hovedpunkterne.

Den 23. oktober 2001 vedtog Europa-Parlamentet ved andenbehandlingen 14 ændringsforslag til Rådets fælles holdning.

I denne udtalelse gøres der rede for Kommissionens holdning til Europa-Parlamentets ændringsforslag, jf. EF-traktatens artikel 251, stk. 2, tredje afsnit, litra c).

2. Formålet med Kommissionens forslag

Dette forslag er til gennemførelse af traktatens artikel 129. Forslaget udgør dermed det retmæssige grundlag for de udgifter, der opstår i forbindelse med gennemførelse af artiklens bestemmelser. Samtidig gives der mulighed for en udvikling og uddybning af den europæiske beskæftigelsesstrategi i overensstemmelse med konklusionerne fra Det Europæiske Råd i Lissabon. Beskæftigelsesstrategien har til formål at skabe betingelserne for fuld beskæftigelse og for flere og bedre job. Dette omfatter retningslinjer på EU-niveau og nationale handlingsplaner, som gennemføres af de enkelte medlemsstater.

På denne baggrund har forslaget til en afgørelse om Fællesskabets tilskyndelsesforanstaltninger på beskæftigelsesområdet særligt til formål at udbygge samarbejdet mellem medlemsstaterne vedrørende analyse og overvågning af samt forskning i arbejdsmarkedspolitikken. Et sådant samarbejde vil være baseret på væksten i det videnbaserede samfund, behovet for at bestemme bedste praksis og fremme udveksling og overførsel af oplysninger og erfaring samt for at gennemføre en aktiv oplysningspolitik på disse områder.

3. Kommissionens holdning til Parlamentets ændringsforslag

3.1. Sammenfatning af Kommissionens holdning

Kommissionen kan godkende ni af ændringsforslagene, heraf kan fire godkendes fuldt ud, og fem kan principielt godkendes.

Fem af Parlamentets ændringsforslag kan ikke godkendes af Kommissionen.

3.2. Parlamentets ændringsforslag ved andenbehandlingen

3.2.1. Godkendte ændringsforslag

3.2.1.1. Ændringsforslag 1 (artikel 3, stk. 1, litra g))

Dette ændringsforslag medfører, at der gennemføres en aktiv og gennemskuelig informationspolitik vedrørende den europæiske beskæftigelsesstrategi, hvori der tages højde for de europæiske borgeres krav.

3.2.1.2. Ændringsforslag 2 (artikel 4, stk. 1, litra b))

Med dette ændringsforslag vil støtten til evaluering af de nationale handlingsplaner for beskæftigelsen også omfatte en vurdering af, hvordan arbejdsmarkedets parter og lokale og regionale myndigheder i højere grad kan inddrages i gennemførelsen af handlingsplanerne.

3.2.1.3. Ændringsforslag 3 (artikel 4, stk. 1, litra c))

I dette ændringsforslag anføres det, at en evaluering af virkningerne af den europæiske beskæftigelsesstrategi vil omfatte en vurdering af den anvendte metode.

3.2.1.4. Ændringsforslag 14 (artikel 12, stk. 3 (nyt))

Heri præciseres det, at Kommissionen kan gøre anvendelse af teknisk og/eller administrativ støtte samt af støtteudgifter med henblik på at sikre en effektiv gennemførelse af tilskyndelsesforanstaltningerne.

3.2.2. Ændringsforslag, der godkendes i princippet

3.2.2.1. Ændringsforslag 4 (artikel 4, stk. 2)

Ifølge dette ændringsforslag vil der gennem de iværksatte aktiviteter blive taget særligt hensyn til udsatte personer på arbejdsmarkedet, som på flere forskellige måder er ugunstigt stillede, for så vidt angår deres adgang til beskæftigelse. Den del af ændringsforslaget, hvori der stilles krav om undersøgelser af børnepasningsinstitutioner og -tjenester, kan ikke godkendes, eftersom disse undersøgelser udføres i anden sammenhæng.

3.2.2.2. Ændringsforslag 5 (artikel 4, stk. 4 (nyt))

I dette ændringsforslag understreges vigtigheden af en række aktiviteter, der skal føre til øget viden, samarbejde og informationsudveksling i forbindelse med gennemførelsen af den europæiske beskæftigelsesstrategi. Den del, som vedrører tildeling af budgetmidler til iværksættelse af pilotprojekter, kan ikke accepteres og ligger uden for programmets rammer. Desuden finansieres sådanne aktiviteter allerede af andre EU-instrumenter.

3.2.2.3. Ændringsforslag 6 (artikel 5, stk. 1a (nyt))

Formålet med dette ændringsforslag er at iværksætte særlige oplysningsforanstaltninger for yderligere at profilere den europæiske beskæftigelsesstrategi og ligestillingsspørgsmål, der påvirker adgangen til arbejdsmarkedet. Disse formål er omfattet af det godkendte ændringsforslag 1.

3.2.2.4. Ændringsforslag 7 (artikel 5, sidste afsnit (nyt))

Ifølge ændringsforslaget skal der i forbindelse med tilskyndelsesforanstaltningerne tages hensyn til offentlighedens behov for information og gennemskuelighed i forbindelse med resultaternes omfang og indhold. Disse formål er omfattet af det godkendte ændringsforslag 1.

3.2.2.5. Ændringsforslag 8 (artikel 6)

I ændringsforslaget stilles krav om sammenhæng med andre programmer, og forslaget kan for så vidt dette angår godkendes. Imidlertid vil en generel henvisning om at sikre en sådan sammenhæng være mere hensigtsmæssig end et forsøg på at give en udtømmende angivelse af de pågældende programmer. Det er Kommissionens ansvar at finde frem til, hvordan sammenhængen kan sikres.

3.2.3. Ændringsforslag, der ikke kan godkendes

3.2.3.1. Ændringsforslag 9 (artikel 8)

Der er behov for et rådgivende udvalg for at overvåge programmet. Kommissionen foreslog oprindeligt et sådant udvalg, men ser nu flere fordele i en procedure, hvor der benyttes en kombination mellem et rådgivende udvalg og et forvaltningsudvalg, som nævnt i teksten til Rådets fælles holdning.

3.2.3.2. Ændringsforslag 10 (artikel 9)

I overensstemmelse med ovennævnte holdning forkaster Kommissionen dette ændringsforslag, ifølge hvilket artiklen vedrørende en kombination mellem et rådgivende udvalg og et forvaltningsudvalg udgår.

3.2.3.3. Ændringsforslag 11 (artikel 10)

I ændringsforslaget stilles krav om, at Kommissionen i de årlige arbejdsplaner skal fastlægge indhold og omfang af samarbejdet med andre fællesskabsprogrammer samt med de decentrale agenturer. Kravet om programmets sammenhæng med andre EU-redskaber og -politikker er anført andetsteds i denne afgørelse. Det er Kommissionens ansvar at finde frem til, hvordan en sådan sammenhæng opnås.

3.2.3.4. Ændringsforslag 12 (artikel 11)

Ændringsforslaget tager sigte på at definere Kommissionens forbindelser til udvalgene og arbejdsmarkedets parter og er således i strid med de gældende bestemmelser for institutionerne.

3.2.3.5 Ændringsforslag 13 (artikel 12, stk. 1)

Ifølge dette ændringsforslag skal der være et budget på 65 mio. EUR mod de 55 mio. EUR, som Kommissionen har foreslået, og som skønnes at være tilstrækkeligt.

3.3. Ændret forslag

I overensstemmelse med EF-traktatens artikel 250, stk. 2, ændrer Kommissionen sit forslag som anført ovenfor.